Fase 3-beurtkrag oor naweek ingestelArgieffoto Eskom het Saterdag aangekondig fase 3-beurtkrag sal vandag vanaf 09:00 toegepas word tot Maandag om 05:00. “Ondanks verskeie eenhede wat Vrydagaand teruggekeer het op die stelsel, sal fase 3-beurtkrag toegepas word weens die gebrek aan kapasiteit en om noodreserwes aan te vul,” het die kragvoorsiener in ŉ verklaring gesê. Die kragvoorsiener het sedert 06:00 ŉ gebrek aan 10 612 MW weens onbeplande onderbrekings en 6 574 MW weens roetine-instandhouding. “Die stelsel is kwesbaar en enige bykomende veranderinge op die stelsel kan op kort kennisgewing ŉ wysiging aan die fase meebring.” Eskom het gesê hy vra om verskoning vir die kort kennisgewing. Die kragvoorsiener het Suid-Afrikaners ook daaraan herinner dat beurtkrag waarskynlik oor die volgende 18 maande sal voortduur terwyl kritieke instandhouding gedoen word. Beurtkragskedules vir Eskom-klante is beskikbaar op Eskom se webwerf. Munisipale klante kan hul betrokke munisipaliteit se webwerf besoek.